遊九鎖山 翠蛟亭
作者：林景熙
朝代：宋

paragraphs: 百雷鬭我前，八溟覆我後。
誰哉擘巨崖，縱此翠蛟走。
又疑蜀川下，萬騎赴峽口。
凭闌神爲摇，清寒逼兩肘。
久乃與之忘，一洗耳目垢。
骨冷春木臞，魂驚夜猿吼。
神仙亦愛奇，臨流并瓊玖。
乘鯉琴高風，捉月太白手。
跳入水晶宮，身世亦何有。
緬懷玉局翁，不受荒幻誘。
爾來謁空祠，采蘋奠玄酒。
百年等一漚，道先天地壽。
逝者固如斯，川上嘆魯叟。